
Tisztelt Képviselő-testület!


A településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló, többször módosított 314/2012. (XI.8.) Korm. rendelet (továbbiakban: Rendelet) szabályozza a településrendezéssel, fejlesztéssel kapcsolatos dokumentumok tartalmi követelményeit, elkészítésének, egyeztetésének és elfogadásának rendjét. 
A Rendelet 45. § rögzíti az érvényben lévő településrendezési eszközök alkalmazhatóságának határidejét, mely szerint településünk hatályos településrendezési terve 2015. december 31-ig módosítható, 2018. december 31-ig alkalmazható.
Településünk hatályos rendezési terve 2006-ban került elfogadásra. Az elfogadást követően, a változó körülmények miatt öt alkalommal került módosításra.
A jogszabályi változásokra való tekintettel szükségszerűnek látszik új rendezési terv készítése, melyre árajánlatot és szerződés tervezetet kértünk a Kiszelovics és Társa Településtervező Kft-től, aki a jelenleg hatályos rendezési tervünket készítette.
Az árajánlat és a szerződés tervezet előterjesztésem mellékletét képezi.
Önkormányzatunk 2015. évi költségvetésébe beépítettük a rendezési terv tervezési költségét. 

A rendezési terv rajzi munkarészeinek elkészítéséhez biztosítanunk szükséges az állami digitális alaptérkép aktualizálását, melyet a Járási Földhivataltól tudunk beszerezni, megrendelés alapján. Az aktualizálás költségei - előzetes egyeztetés szerint - 1-500 pontig 80 Ft/db, 501-1500 pontig 40 Ft/db, 1501-10 000 pontig 20 Ft/db.

Kérem előterjesztésem megtárgyalását és az alábbi határozati javaslat elfogadását.


Határozati javaslat: 


Martfű Város Önkormányzata Képviselő-testületének
……./2015. (…….) határozata

új rendezési terv készítéséről
Martfű Város Önkormányzata Képviselő-testülete megtárgyalta az új rendezési terv készítésére vonatkozó előterjesztést és az alábbiak szerint döntött:

Martfű Város Önkormányzata Képviselő-testülete az új rendezési terv készítésével a Kiszelovics és Társa Településtervező Kft-ét bízza meg 5.800.000 Ft + ÁFA összegben, mely a költségvetésben rendelkezésre áll. 
A Képviselő- testület az előterjesztés mellékletét képező szerződés tervezetet jóváhagyólag elfogadja, és felhatalmazza a polgármestert a megbízási szerződés aláírására.

Felhatalmazza továbbá a polgármestert arra, hogy a Járási Földhivataltól a digitális alaptérkép aktualizálását megrendelje, melynek költségét a 2015. évi költségvetésének tartalékkerete terhére biztosítja. 




Erről értesülnek: 
1. Jász-Nagykun-Szolnok Megyei Kormányhivatal
2. Kiszelovics és Társa Településtervező Kft. 5000 Szolnok, Karczag L. út 11. I/11.
3. Valamennyi képviselő helyben
4. Martfűi Polgármesteri Hivatal Városfejlesztési és Üzemeltetési Iroda helyben
5. Pénzügyi és Adóügyi Iroda helyben
6. Irattár



Martfű, 2015. április 21.

dr. Papp Antal

